KIRJALLINEN KYSYMYS P-1720/01

esittäjä(t): Hanja Maij-Weggen (PPE-DE) komissiolle

(6. kesäkuuta 2001)

Aihe: Yhteisön tuet Rijswijkissä sijaitsevalle kädellisten nisäkkäiden biolääketieteelliselle tutkimuskeskukselle (BPRC)

Voiko komissio vahvistaa tiedon, jonka mukaan Rijswijkissä sijaitsevan BPRC:n tutkimushankkeisiin annetaan vuosittain 3 miljoonaa euroa?

Onko komissio tietoinen, että tätä tutkimuskeskusta on kritisoitu huomattavasti, koska

- keskuksessa suoritetaan kädellisillä nisäkkäillä, ja jopa simpansseilla, yhä eläinkokeita, jotka on kielletty useissa maissa eettisiin syihin vedoten;

- kyseisistä kokeista saatava hyöty on kyseenalaistettu säännöllisin väliajoin ja lääketeollisuus ei juurikaan tue tämän keskuksen toimintaa;

- keskusten apinoiden olot ovat poikkeuksellisen huonot.

Mihin komission talousarvion budjettikohtaan tämä tuki kuuluu ja mikä on sen oikeusperusta?

Philippe Busquinin komission puolesta antama vastaus

(25. heinäkuuta 2001)

Yhteisön tutkimusta ja teknologista kehittämistä (TTK) koskevasta viidennnestä puiteohjelmasta (1998-2002) 22 päivänä joulukuuta 1999 tehdyn Euroopan parlamentin ja neuvoston päätöksen N:o 182/1999/EY(1) mukaisesti komissio on tähän mennessä myöntänyt kädellisten nisäkkäiden biolääketieteelliselle tutkimuskeskukselle (BPRC) rahoitusta yhteensä noin 4,3 miljoonaa euroa. Rahoitus koskee useita kolmevuotisia, vuosina 1999 ja 2000 aloitettuja tutkimushankkeita. Tutkimusalueita ovat esimerkiksi rokotteiden ja lääkkeiden kehittäminen HI-virukseen (HIV), tuberkuloosiin, malariaan ja C-hepatiittiin.

BPRC-keskus osallistuu lähinnä tutkimushankkeisiin, joita rahoitetaan yhteisön viidenteen puiteohjelmaan kuuluvasta elämänlaatua koskevasta erityisohjelmasta (budjettikohta: B1.6111).

Viidettä puiteohjelmaa toteuttaessaan komissio on kiinnittänyt erityistä huomiota eläinkokeisiin ja eläinten hyvinvointiin.

Elämänlaatuohjelmaa koskevassa viidennen puiteohjelman liitteessä ja elämänlaatua koskevan erityisohjelman(2) liitteessä tähdennetään, että tässä ohjelmassa rajoitetaan sellaisen tutkimuksen rahoitusta, jossa käytetään eläimiä, tarkemmin sanoen sellaisen tutkimuksen, jossa tehdään eläinkokeita ja testataan aineita eläimillä. Eläinkokeet pitäisi mahdollisuuksien mukaan korvata in vitro- tai muilla menetelmillä. Kaikkien hakijoiden, myös kädellisten nisäkkäiden biolääketieteellisen tutkimuskeskuksen (BPRC), on selostettava, miten eläinkokeiden korvaamisen, vähentämisen ja kehittämisen periaatteita toteutetaan sekä turvataan eläinten hyvinvointi.

Lisäksi ohjelmasta tuetaan tutkimusta, jonka tavoitteena on kehittää vaihtoehtoja eläinkokeille ja eläinten hyvinvointia.

Elämänlaatua koskevassa erityisohjelmassa on järjestelmällisesti tehty riippumaton eettinen arviointi ehdotuksille, joihin liittyy arkaluonteisia asioita, esimerkiksi kädellisten nisäkkäiden käyttöä. Eettiseen arviointilautakuntaan kuuluu muun muassa eläintensuojelujärjestöjen edustajia. Eettisellä arvioinnilla varmistetaan, että kaikki tutkimukset, joissa käytetään eläimiä, toteutetaan 24 päivänä marraskuuta 1986 annetun neuvoston direktiivin 86/609/ETY(3) vaatimusten mukaisesti. Arvioinnissa otetaan huomioon esitetystä tutkimuksesta saatava hyöty verrattuna sen eläimille mahdollisesti aiheuttamiin kärsimyksiin. Lisäksi tutkimushankkeisiin osallistuvien on täytettävä kaikki kansalliset lainsäädännölliset ja eettiset vaatimukset. Hankkeelle ei myönnetä rahoitusta, ennen kuin kaikki eettiset kysymykset on ratkaistu tyydyttävällä tavalla.

Yhteisön alueella sijaitseva BPRC-keskus on riippumaton tutkimuskeskus, mutta se on sitoutunut sopimuksellisesti täyttämään kaikki kansalliset lainsäädännölliset ja eettiset vaatimukset.

(1) EYVL L 26, 1.2.1999.

(2) Neuvoston päätös 1999/167/EY, tehty 25 päivänä tammikuuta 1999, tutkimusta, teknologista kehittämistä ja esittelyä koskevasta erityisohjelmasta Elämänlaatu ja luonnonvarojen hoitaminen (1998-2002), EYVL L 64, 12.3.1999.

(3) EYVL L 358, 18.12.1986.